## La Generalitat reforça el pla de xoc per a la retirada de residus amb mitjans addicionals per a la gestió d’enderrocs

*** El secretari autonòmic de Medi Ambient assegura que els apilaments de restes de materials de construcció, generats després de les riuades, “necessiten un tractament específic”
* La Conselleria col·laborarà amb els ajuntaments de les zones afectades per a donar una solució a cada cas**

La Conselleria de Medi Ambient, Infraestructures i Territori treballa en el reforç progressiu del pla de xoc per a la retirada de residus amb mitjans addicionals que se sumaran als ja existents per a la gestió d’enderrocs.

En estos termes s’ha pronunciat el secretari autonòmic de Medi Ambient i Territori, Raúl Mérida, que ha destacat que els apilaments de restes d’obres menors i materials de construcció i de la demolició, generats després de les riuades i que són de titularitat municipal, “necessiten un tractament específic a causa de la seua composició heterogènia”.

Cal recordar que, després de les inundacions, es va posar en marxa un dispositiu que ha permés retirar unes 800.000 tones de residus, així com el llot i els cotxes afectats. Ara, este dispositiu s’ampliarà amb la gestió dels residus d’obres de construcció, així com de reparació de vivendes i locals que han de ser tractats per part de gestors autoritzats en instal·lacions com els ecoparcs.

Amb l’objectiu d’ampliar este pla, com ha explicat Mérida, s’han mantingut reunions amb l’Associació d’Empresaris de Selecció i Reciclatge de Residus de la Construcció i de la Indústria (ARCI), els quals han mostrat “la seua predisposició per col·laborar per a gestionar esta classe de materials en instal·lacions, ateses les necessitats d’ajuntaments afectats per les inundacions”.

Raúl Mérida també ha destacat que, en el marc del reforç del pla de xoc, es remetran diferents comunicacions als municipis per a preguntar sobre les necessitats que tenen sobre gestió d’enderrocs i altres residus com els llots per a “donar resposta eficaç a cada cas”.

Igualment, es recorda que els residus de construcció i demolició (RCD) d’infraestructures com el pont sobre el barranc de Poio o carreteres de titularitat autonòmica i local estan sent tractats, des del primer dia, seguint la legislació vigent.

Així mateix, el secretari autonòmic ha recordat que l’objectiu de la Generalitat “és treballar per a retornar a la normalitat les zones afectades, en col·laboració amb els ajuntaments, la qual cosa implica la retirada gradual d’estris, objectes voluminosos i llots, així com el tancament definitiu d’estos punts d’apilament”.

A més, a mesura que ha avançat el procés de gestió de residus, la Conselleria de Medi Ambient, Infraestructures i Territori ha activat més mesures en funció de les necessitats dels ajuntaments. En este sentit, en col·laboració amb Ecoembes, s’han entregat centenars de contenidors i s’han disposat mitjans perquè, progressivament, els consistoris puguen recuperar les seues competències en matèria de residus.

Fecha: 21/03/2025